
A V I Z

asupra propunerii legislative privind schimbarea denumirii oraşului Basarabi, judeţul Constanţa, în "Murfatlar"

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind schimbarea denumirii oraşului Basarabi, judeţul Constanţa, în "Murfatlar", trimisă cu adresa nr. Pl.x. 396 din 11 iunie 2007, înregistrată sub nr. 31/716 din 12 iunie 2007.

Camera Deputaţilor este prima Cameră sesizată, conform prevederilor art.75 alin.(1) din Constituţia României, republicată, şi ale art.92 alin.(8) pct. 2 din Regulamentul Camerei Deputaţilor, republicat, cu modificările ulterioare.


Guvernul, prin adresa nr.4355/D.R.P./14.06.2007, nu susţine adoptarea acestei propuneri legislative în forma prezentată.
Potrivit prevederilor art. 61 din Regulamentul Camerei Deputaţilor, Comisia a dezbătut propunerea legislativă în şedinţa din 20 iunie 2007.
Membrii Comisiei au examinat propunerea legislativă, expunerea de motive şi avizul favorabil al Consiliului Legislativ nr. 700 din 30.05.2007. Cu acest prilej, membrii Comisiei au constatat că din documentaţia anexată lipseşte procesul verbal care să ateste că a fost organizat un referendum local pentru consultarea cetăţenilor în problema modificării denumirii acestui oraş, în conformitate cu principiul consultării cetăţenilor în soluţionarea problemelor locale de interes deosebit prevăzut de art.2 din Legea administraţiei publice locale nr.215/2001, republicată. 
În urma dezbaterilor, cu unanimitate de voturi, s-a hotărât avizarea negativă a propunerii legislative susmenţionate, întrucât aceasta contravine dispoziţiilor art.1 alin.(5) din Constituţia României, republicată.

În raport de obiectul şi conţinutul său, propunerea legislativă face parte din categoria legilor organice, întrucât priveşte organizarea administrativă a teritoriului. 

